“Jeg er rundet af foreningslivet” - Vital\nSer du herrehåndbold har du sikkert set ham som træner på sidelinjen gennem årene. Han gør ikke så meget væsen af sig, men tag ikke fejl. Det er de helt store følelser, der driver ham: Passion, lidenskab og ikke mindst fællesskabet. Vital har sat den erfarne landsholdstræner Peter Bredsdorff-Larsen stævne til et sjældent interview.\nTekst: Jannie Lindberg Sundgaard Foto: Niels Åge Skovbo\n“Som jeg husker min barndom, så har det egentlig kun været forening. Jeg er sådan en sportstosse, der har dyrket alle former for idræt. Alt hvad der var i hallen, det var jeg med til at spille. Hver dag var det noget med, at man lige skulle have skolen overstået, og så var man nede i hallen eller på boldbanerne.”\n“Jeg spillede jo selvfølgelig fodbold – det gjorde alle, og så var jeg faktisk en habil badmintonspiller, men… jeg måtte simpelthen give op over for den individuelle idræt. Det var ganske enkelt for hårdt at tabe. Jeg tabte ikke så tit, men det gjorde bare for ondt, når det skete. Så jeg søgte mod holdidrætten. Fællesskabet der var bare meget mere mig – både i medgang og modgang. Jeg giver gerne lidt køb på gevinsten ved at vinde og skulle dele det i fællesskab til gengæld for, at man også er i et fællesskab omkring det med at tabe. For jeg er virkelig draget af fællesskabet både på holdniveau og foreningsniveau.”\n“Da jeg flyttede til Aarhus som 17-årig var det på en måde også min indgang til byen at blive en del af foreningslivet. Jeg startede med at spille håndbold i Skovbakken og kom senere til Vejlby-Risskov Idrætsforening med udgangspunkt i Bellevuehallen. Det sted blev min forening.”\n“Jeg måtte simpelthen give op over for den individuelle idræt. Det var ganske enkelt for hårdt at tabe.”\n“I starten af 1990erne vandt vi som håndboldhold bronze og deltog også i Europacuppen. Jeg startede med at spille håndbold i en lidt sen alder og spillede højre fløj. Det var en del af mit talent, at jeg var venstrehåndet, det kan være en fordel, når man spiller højre fløj. Og så var jeg også lidt… altså, jeg husker mig selv som, at jeg må have været rimelig forstyrrende og også lidt irriterende. Jeg havde mange meninger om, hvordan vi skulle spille, for jeg har altid været meget optaget af de taktiske elementer i spillet. Det var nogle spændende og lærerige år med en flok virkelig dygtige drenge. Da jeg så var omkring de 30 år, begyndte jeg at søge mere over mod trænergerningen.”\n“Når man flytter til en ny by, så ser man jo virkelig værdien af en forening. Foreningslivet omfavner på en måde og byder en velkommen. Det giver en umiddelbar reference til at etablere sig. Det har kæmpe værdi for alle – børn, voksne, unge, ældre. Man samles om interessen i foreningen, og det er enormt energigivende at være en del af et foreningsliv.\n“Foreningen bliver på en eller anden måde en timeout fra hverdagens centrifuge.”\n“Som ung var jeg et år på high school i USA. Der er intet foreningsliv. Det er ren elitesport og kun de bedste på skolen kunne deltage. Det var virkelig et kulturskifte, hvor jeg for alvor fornemmede værdien af det foreningsliv, vi har i Danmark, som noget helt unikt og særligt.”\n“Den ligeværdighed man oplever i foreningen – gad vide om man ser det andre steder i samfundet? Jeg tror, at det er ekstremt sundt for alle mennesker at opleve at være en del af et foreningsfællesskab, hvor vi er sammen i gensidig respekt for hinanden. Vi er ligeværdige og har alle lige muligheder i foreningen. På den måde kan foreningslivet blive en oase og et frirum i vores moderne samfund.”\n“Det har altid været vigtigt med foreningsliv, men måske særligt i dag, hvor verden og kommunikationen er blevet meget mere kompleks og intens. Altså, i gamle dage var vi jo ikke på nogen skærme, der var ikke hele tiden en ny mulighed for noget at deltage i.”\nDa jeg spillede håndbold som ung, gjorde vi det uden løn. Nu har jeg i mange år haft med fuldtidsprofessionelle at gøre, og jeg plejer at sige til dem: Dengang fik vi ikke penge for det, men vi fik venner. I dag er det jo på et helt andet niveau – det er en arbejdsplads.\n“Så det, at man henne i foreningen er nødt til at lægge sin skærm fra sig og fokusere på det, man er i gang med uden forstyrrelser, det er måske særlig vigtigt i dag. Foreningen er et sted uden støj udefra. Man kan næsten bruge et sportsbegreb om det: TIMEOUT. Foreningen bliver på en eller anden måde en timeout fra hverdagens centrifuge.”\n“Og så er der jo hele det sundhedsmæssige perspektiv, det har en enorm effekt. Det at vænne mennesker til, at det at bevæge sig er ganske normalt – en normal del af dagsprogrammet. Den side er der måske også endnu mere behov for nu om dage.”\n“Som landstræner på Færøerne oplever jeg også det færøske foreningsliv tæt på. Det ligner det danske meget. Men der bor jo ikke så mange mennesker på Færøerne, så der er heller ikke så mange valgmuligheder. Du går hen i den forening, der nu engang er. Den bliver et fast holdepunkt, og det skaber et meget stærkt fællesskab.”\n“Når du er frivillig i en forening, så indgår du som en del af et forpligtende fællesskab.”\n“Hos de færøske håndboldherrer mærker jeg et helt specielt engagement. De her færøske knægte – de kæmper virkelig for Færøerne og det færøske flag med en særlig stolthed og kraft. Man bliver nærmest suget ind i det af deres energi. Det er lidt samme følelse som i en kraftfuld forening.”\n“Den frivillighed, der findes i foreningslivet, ser jeg som en vigtig dannelse og element i opdragelsen af vores unge mennesker. Foreningen er et generøst sted, et uegennyttigt sted. Der kan jo være mange grunde til, at man bliver frivillig og involverer sig i en forening, men jeg tror, der er særligt én ting, som er fælles for de fleste: Generøsiteten. Det at give noget uden at skulle have noget igen. I virkeligheden er det jo nok ikke så mange steder i livet, at vi oplever det. På den måde er foreningslivet så unikt. Det er både berigende og livsbekræftende at få lov til at bruge sin tid og kræfter i foreningsregi til gavn for mange.”\n“For mig at se er Aarhus virkelig en foregangsby, når det kommer til foreningsliv og frivillighed. Der er så mange dejlige frivillige mennesker i den her by. De gør det ikke af kommercielle årsager, men fordi de får noget igen i form af det fællesskab, de oplever som frivillige og det, de ser andre få ud af deres frivillige arbejde i klubber og foreninger. Den energi, man skaber som frivillig, får man lige tilbage i hovedet, og det er slet ikke så tosset.”\n“Mit frivillige arbejde i dag er mere på det organisatoriske plan end da mine børn var små, hvor jeg var træner, chauffør osv., de mere lavpraktiske opgaver. Men jeg har stadig stor fornøjelse ved at være en del af foreningslivet. Nogle af mine bedste venner i dag er fra mine tidlige år i foreningen. Så det er jo en ekstra gevinst ved det.”\n“For mig har foreningslivet aldrig handlet om at være bedst. Det var en naturlig lyst til idræt, spil og konkurrence, der drev mig. Som ungdomstræner lærte jeg, hvor mange foreningsbørn, der kom fordi deres bedste ven gik der. De var ikke særligt interesserede i sporten, men kom for fællesskabet og det sociale med kammeraterne. Og der skal være plads til begge dele i en god forening – talenterne, som drives af interessen, og dem, som drives af fællesskabet.”\n“Når du er frivillig i en forening, så indgår du som en del af et forpligtende fællesskab. Du mangler, som den del af tandhjulet, du udgør, hvis du ikke kommer. Alle er der jo frivilligt, og man er gensidigt afhængig af hinanden. Det er deri, det forpligtende fællesskab ligger. Man kommer af lyst, lysten til at gøre noget for andre og lysten til at være en del af et fællesskab. Netop det er vigtigt i den fragmenterede verden, vi lever i. Vi kan alle sammen have brug for at forpligte os til noget og ikke hele tiden være på udkig efter den næste mulighed. Det kan måske lyde lidt gammeldags, at jeg tænker sådan, men det skaber meget uro, at vi hele tiden kan vælge noget andet. Hvis vi alle sammen valgte noget andet, så var der jo til sidst ikke nogen, der kom og spillede fodbold, dansede eller svømmede næste mandag. Det er det, det forpligtende fællesskab er – og det er godt at holde fast i, synes jeg.”\nForeningslivet er jo drevet af de frivillige kræfter. Uden dem – ingen forening. Jeg tror det er vigtigt, at man prioriterer foreningslivet i vore dage, fordi det er noget helt specielt, et slags frirum fra hverdagens støj.\nVidste du at… Aarhus er det sted i Danmark, der findes flest håndboldspillere pr. M2?\n“Jeg havde flere store idoler som barn og ung – jeg var jo en sportstosse. Der var Ole Olsen fra speedway. Michael Laudrup fra fodbolden. Morten Frost og Svend Pri fra badminton. Dengang var det meget de danske sportsstjerner man så op til, vi kendte jo ikke andre – måske lige bortset fra Bjørn Borg, den svenske tennisspiller. Så var der også Mogens Jeppesen og Jens Erik Roepstorff fra håndboldens verden. Jeg husker ikke, at jeg drømte om “bare det var mig,” så stort tænkte jeg vist ikke, men de inspirerede og motiverede mig til at øve mig og blive bedre.”\nFødt i Virum (1967), flyttede til Jylland som 5-årig.\nFlyttede til Aarhus som 17-årig.\nHar bl.a. været cheftræner i KIF Kolding, BSV og AaB håndbold.\nTidligere assisterende landstræner for det danske herrelandshold i håndbold.\nEr landstræner for det færøske landshold i herrehåndbold.\nHar egen konsulentvirksomhed, hvor han tilbyder sparring og rådgivning i forbindelse med udvikling af virksomhedens medarbejdere, ledere og teams.\nBor i Aarhus C med sin hustru, har tre voksne børn.\nMine bedste foreningsminder\n“Det er uden tvivl traditionerne og turene. I sådan en forening er der jo en mængde traditioner, man holder jule- og sommerafslutninger på en bestemt måde, tager til bestemte stævner osv. Det er den slags, der står lysende klart for mig. Og det er ofte de ting, som man hører folk referere til, når de beskriver deres bedste oplevelser i netop deres forening. De står som tydelige markører for fællesskabet og de mennesker, man møder. Og det er jo det samme, lige meget hvilken forening du er en del af.”\nPrevious post: Min livsfortælling i kunst\nNext post: Kurt kommer forbi… Chang Hyun Ahn, sydkoreaneren, som blot skulle have været på et kort studieophold i Danmark, men aldrig rejste hjem igen.


Barnedåb - hvor og hvordan? - ROCKPAPERDRESSES\nFørste gang vi sådan rigtigt holder en fest for en anden! I går til Eddies barnedåb, og det føltes vanvittigt voksent. At vi skulle holde tam tam i hans navn – bestemme maden, tøjet, location, gæsterne. Hvem vil Eddie mon gerne se? Hehe… Stadig mest nok bare os. Og så også lige tage regningen til slut. Hvorfor det føles så voksenagtigt, ved jeg ikke helt. Måske fordi det er det? Alt det her med at træffe beslutninger på en andens vegne, fra vuggestuevalg til barnedåb – åhr mand!\nMen det gik godt, Eddies dåb. Det hele blev planlagt rimelig hurtigt, vil jeg sige. Vi var meget i tvivl om, hvad og hvornår og hvordan vi skulle gøre det. Vi ville allerhelst gøre det så billigt og godt som muligt – allerhelst lave tamtam i vores gård, men der går nogle måneder, før den er god. Og så syntes jeg lidt, at “dåben” gik af, hvis han nærmest selv kunne gå til døbefonden (arg, nok er han fremmelig men gå kan han nok ikke til sommer!).\nVi besluttede kun at invitere de aller, allernærmeste, og det var virkelig svært at skære. Som altid. Men det var ca. 20 familiemedlemmer – kun forældre, søskende og bedsteforældre. Og så 15 venner. Og så alles børn – vi kom alligevel op på 52. Men det var en dejlig størrelse.\nVi var i kirke klokken 10.00 – den vi også blev gift i. RET hyggeligt. Og alle var inviteret med, hvis de ville med. Prædiken var liiidt lang og noget mørk – her kommer vi med vores livs lys, og så taler vi kapitalisme og hovmod, hehe… Men det var med udgangspunkt i søndagens tekst ifølge den danske folkekirke – så ikke noget unormalt. Det var bare lige dén søndag, vi ramte. Og så var der helt enormt mange salmer, 8-9 stykker. Og lange. tilmed. Det elsker jeg normalt, den gamle kirkesanger jeg er, men når vi skulle sikre os, at han var okay, ikke for varm, ikke for overvældet – så var det bare længe at prøve at sidde stille. Vi måtte gå ud et par gange og lige få lidt kølig luft i baglokalet.\nVi endte begge med at komme ud af kirken og ikke helt fatte, hvad der var foregået, haha. Vi kunne slet ikke koncentrere os om hverken salmer eller dåb. Vi var så fokuserede på, om han var okay. Præsten havde også ladet os vide på forhånd, at visse medlemmer af menigheden ikke brød sig om larm i kirken, så vi måtte gerne fortrække, skulle han blive utålmodig med os. Lidt pres – han er jo bare en baby og en snakkende en af slagsen.\nMen hele den der ‘overrumplethed’ prægede os begge hele dagen. Jeg har ladet mig fortælle, at sådan er det totalt at holde noget med børn. Det er svært at være vært og mingle og hygge og være casual cool, når den ene hjernehalvdel hele tiden har et øje på baby/barn. Er de okay? Det tror jeg kom lidt bag på mig. Kun at være halvt tilstede. Der var SÅ mange indtryk for ham i går; musik, larm, alle der vil dikke, hilse, nusse. Hvornår sov han sidst? Skal han sove igen?\nMen han klarede det sindssygt flot. Min mor og svir gik med et par gange, og så hang han ellers på os. Selv om han helt sikkert også var klar til at skulle hjem. Så snart vi skulle derfra kom jeg ham i vikle, så han kunne få ro og mit hjerte at lytte til, og så faldt han i søvn på sekunder.\nSelv om jeg var halvt til stede og Adam ligeså – det må til sammen give én fuld tilstedeværelse, ikke? Ja, så var det en skøn dag. Det føltes faktisk også lidt som en optagelse i et nyt liv, i et nyt kuld. Børnefamilierne. Alle dem med børn, der hele tiden holdte øje, tyssede på ungerne, hyggede sig. Nu var det også os! Vi har jo bare været i vores egen lille bobbel primært og ikke rigtig været til tamtam, sådan vist ham frem, været så meget blandt andre børnevenner. Det føltes særligt. At blive officielt meldt ind i det ståhej – rørende.\nFor ikke at tale om alle de helt vidunderlige, varme kort han fik. Der var så mange ord til ham; ‘ønskebarnet’, ‘mirakelbaby’, ‘dig har vi ventet længe på’. Jeg græd mig alle kortene igennem og stoppede hurtigt med at læse op. Så meget kærlighed samlet på et sted, til os og til ham. Ligeså halvt vi var til stede, ligeså dobbelt livsbekræftende. Det var det virkeligt.\nVi gjorde det sådan, at vi var i kirken fra klokken 10-11. Derefter listede vi med forældre og søskende ned på Karmaman på Frederiksberg Allé, som vi kender ganske fint. Her havde vi holdt det helt simpelt; vi fik vegetarmad. En solid bygotto med vesterhavsost og svampe og så pølsehorn til ungerne. Reelt lækkert skulle vi selv sige det, dog kom maden liiidt sent på bordet, så vi kunne først sætte os 12.15. Lidt presset når resten af gæsterne var inviteret til kagebord klokken 13.00. Men det gik!\nSå kom resten af læsset; kageholdet, som jeg vist fik dem kaldt, klokken 13.00. Nogen havde været i kirken og så gået ud til en lille frokost i nærheden i mellemtiden. Andre kom først til kagen. Men det fungerede rigtig fint. Der var semlor fra Bageriet Brød, fire smukke kager fra Granny’s (som Karmaman får kager fra – så den del stod de for at bestille), og så en stor dåbskage lavet af Cakelicious Copenhagen (reklame – denne var en gave til Eddie! Resten af gildet har vi fuldt ud betalt uden nogen former for rabat eller særaftaler).\nJeg ville gerne have haft A Table Story til at finde på service, men ærligt talt? Jeg orkede ikke det mindste koordinering. Det skulle være heeelt, helt simpelt. Jeg havde derfor købt tre guirlander hos Mark&Waldorf, som passede lidt i konfettifarverne og -mønstret til de sjove regnbuefarvede brudeslør, som jeg havde købt hos Stalks & Roots i Torvehallerne. Et kæmpe gigantisk bundt for 400 kroner, der både rakte til alle bordene, toilet osv. på Karmaman. Og så har jeg faktisk stadigvæk en stor buket hjemme. Jeg havde købt Twister, malebøger og blyanter i Tiger for 150 kroner, så der var lidt at tage sig til for ungerne. Jeg havde fundet kæmpe bogstaver hos Partyking – og sparet helium væk. I stedet blev de pustet op og hængt på snor. Jeg havde overvejet at lave “slå katten af tønden” med børnene, men igen; keep it simple. Jeg havde ikke overskud til for meget ‘arrangeren’, men det havde også hindret de voksne i at slappe rigtigt af.\nAlt i alt en herlig dag, omend vi begge, Adam og jeg, havde følt os lidt ved siden af os selv og haft lidt svært ved at være tilstede. Det var så smukt. Solen kiggede frem hen på eftermiddagen. Ungerne havde leget på kryds og tværs. De voksne fik kaffer og hang ud. Jeg vil kalde det for Eddies første succesfulde matinée.\nHenad 15.30 luskede vi hjem, og så gik vi en laaang tur på tre timer næsten med Frida for at få lidt frisk luft i kinderne og tog pizza med hjem på vejen. Helt perfekt punktum til en lang og smuk dag. 20.30 var vi helt færdige og lagde os i seng.\n❮ Fertilitetsbehandling: PCO’ens kringlede vej\nRens dit ansigt (blidt) – du vasker også dine hænder, ikke? ❯\n18. februar 2019 kl. 21:46\nHoldt en af jer ham selv til dåben, eller havde i valgt en Gudmor/Gudfar? 😊\n18. februar 2019 kl. 21:54\nJeg holdte ham – efter Adams valg <3 KH\n18. februar 2019 kl. 21:55\nHvor ser det hyggeligt ud ❤\nVi havde navngivningsfest for vores dreng forrige søndag, og jeg var inde på noget af det, du skriver om i talen. Hvor dejligt det bliver med børnefødselsdage, sommerhusture og lignende med venners børn, der leger med hinanden og forældre, der puster ud sammen med et glas vin i hånden imens. Shit jeg glæder mig til den del af livet, der kommer nu altså.\nJeg kender i øvrigt alt til det der med at føle, man er halvt til stede 😂 Jeg overlod babyen fuldstændig til min mor til navngivningsfesten, og jeg tror, det er første gang i fem måneder, at jeg har kunnet føre hele samtaler med andre voksne uden at tabe tråden. Hurra for bedsteforældre altså 😊\n18. februar 2019 kl. 21:59\nDet lyder SÅ dejligt Anna, at kunne fordybe sig lidt i selskabet og føle sig tilstede. Din mor har sikkert hygget sig gevaldigt med baby. Stort til lykke! KH\nSer virkelig smukt ud!\nVi ventede med dåb til vores Felix var lige lidt over et år fordi der først kom overskuddet til at holde fest og det kunne holdes i Island hvor jeg kommer fra😁 min mor havde strikket en dåbskjole som han fik på dog kun til at det kunne tages billeder fordi han kravlede rundt og op til præsten🙈 det kunne også noget ❤\n18. februar 2019 kl. 22:29\nÅååh dåb! ❤ Det er den dejligste fest, og hvor lyder Eddies helt perfekt 😍 Jeg er ret sikker på, at når indtrykkene lige er sunket ind, så husker I mere fra dagen, end I føler, I gør nu. Mine piger skal døbes om en måned, og efter at have læst dette indlæg glæder jeg mig endnu mere ❤ Det er sådan en stærk oplevelse at alle ens kæreste mennesker er mødt op for at fejre ens barn. Det glemmer man aldrig 🥰\nJeg er sådan helt lettet over at i også var ved siden af jer selv! Det eneste jeg NOGENSINDE har været vært for er mine børns barnedåbe. Og det har været lige svært hver gang. Sådan lidt off og forvirret og ikke rigtig til stede.\n19. februar 2019 kl. 11:09\nDet lyder som om, I havde skabt de fineste rammer for jeres søns dag og havde de bedste intentioner. Jeg bliver lidt harm, når jeg læser, hvordan kirken håndterede forløbet. Jeg synes virkelig, at det er dårlig markedsføring, at en præst påpeger, der ikke må være larm. I en tid hvor folkekirken taber medlemmer og er nødt til at forny sig for at fange nye generationer, er det simpelthen så forkert at behandle et ungt par på den måde. Jeg tror, jeg havde sendt et brev til præsten, hvor jeg beskrev oplevelsen. Måske får I ikke noget ud af det, men i det mindste får\npræsten at vide, at her var rent faktisk nogle unge mennesker, som mødte op i kirken med åbne øjne og et lyst sind, og at oplevelsen ikke ligefrem fik jer til at komme mere i kirke. Hvilllet vel præsten ellers kunne håbe. I dukker op i kirken lykkelige og stolte med familie og venner. Hvorfor udnytter præsten dog ikke det til at vise kirken fra sin bedste side og bruger sin prædiken på både at hylde livet og glæden og sætte fokus de udfordringer, som vi alle kommer til at møde på\nlivets vej. Børn er livets salt, de skal sgu da ikke forlade kirkerummet, hvis de larmer. Det er godt nok heller ikke i Jesus ånd om: ‘lad de små børn komme til mig’.\nDet burde præsten have at vide. En helt fejlagtig og gammeldags taktik. Og kedeligt for jer at de skulle være Eddies første møde med folkekirken. Kh\n19. februar 2019 kl. 14:37\nÅh jeg tænkte nøjagtigt det samme. Da vores søn blev døbt var det helt modsat, hvad vores præst sagde til os. “Der skal naturligvis være plads til alle, og derfor må små børn også gerne sige noget, hvad end de er glade eller kede af det”. Alle børn måtte også komme til døbefonden og de havde valgt nogle korte salmer fordi der var tre børn det skulle døbes, så det ikke trak fuldstændig i langdrag.\n19. februar 2019 kl. 14:53\nENIG! Simpelthen så misforstået af den præst og kirke. Alle de seneste barnedåbe, jeg har været til, har børnene været helt oppe og kigge ved dåben. Der er jo altid vildt mange børn og forældre i kirke sådan en dag, hvad ligner det at der ikke må være larm??? Jeg bliver helt harm.\n19. februar 2019 kl. 16:57\nJeg studsede også over det. ‘Der må ikke være larm’. Som forældre trækker man sig jo helt automatisk selv hvis der går totalt sirene i den fra barnet, men snak, pludren og lidt brok skal der være plads til. Fra både voksne og børn.\nMin datter blev dåbt samtidig med at hendes far og jeg blev gift og der havde præsten selv fået den ide at min niece da kunne få rollen som ‘tørre hår’-pigen. Hun var så glad og så stolt og stod og vinkede og kiggede intenst på præsten at det næsten var et lige så stort øjeblik som dåben af min datter.\n19. februar 2019 kl. 20:48\nVores præst var også fantastisk god til at håndtere det. Han kom på besøg og mødte vores datter før dåben, og tog det i strakt arm, da hun skreg sig igennem det hele – bagefter sagde han med et grin, at han synes hun lød sulten. . Det er så skønt med en kirke, hvor man føler sig velkommen – også med barn.\n19. februar 2019 kl. 16:13\nHvor er det rigtig skrevet! Så enig! Skriv til den præst, så vedkommende kan lære af det.\nStort tillykke med en nu døbt sønnike 🙂\nOg sikke fin fest I havde, så dejlige omgivelser og med alle dem I har kær, sikkert lige i Eddies ånd 🙂\nEn smuk dag ønskes herfra !


Polen | Redaktør: Polen var rollemodel men det er slut Polen | Redaktør: Polen var rollemodel men det er slut\nlørdag, 15. juli 2017 - 9:21\nDen respekterede chefredaktør Adam Michnik, der er tidligere Solidarnosc aktivist og redaktør af illegale medier under kommunismen, er bekymret for udviklingen i Polen og sammenligner situationen i Jaroslaw Kaczynskis Polen med forholdene i Vladimir Putins Rusland. Arkivfoto.\nWARSZAWA: Redaktøren af Gazetta Wybrocza Adam Michnik beklager udviklingen i Polen som han sammenligner med forholdene i Rusland.\nDen kendte og respekterede chefredaktør Adam Michnik er bekymret over Kaczynski regeringens overraskende beslutninger i den forgangne uge med store ændringer i det polske retsvæsen. Beslutninger der betyder, at justitsministeren har taget kontrollen over Polens retsvæsen. Europa-Kommissionen meddelte fredag, at man følger udviklingen i Polen med bekymring, og at der holdes møde i den kommende uge om situationen.\npolennu.dk: Regeringen tager kontrollen over domstolene\nSlut med retsstat\nOnsdag vedtog et flertal i parlamentet ændringer i to love om henholdsvis forfatningsdomstolen og retsvæsenet. Fredag blev lovene hastebehandlet om godkendt i Senatet og der var demonstrationer og blokader ved parlamentet. Fem tidligere dommere i forfatningsdomstolene tager afstand fra ændringer i retsvæsenet, der betyder et farvel til uafhængige domstole. Men lige lidt har det hjulpet. Tilbage, for at lovene kan være gyldige, mangler nu kun underskriften fra præsident Andrzej Duda, som traditionelt følger Kaczynski-regeringens ønsker. Om regeringen siger redaktør Michnik:\nAppetit som hajer\n– Deres systematiske nedbrydning af forfatningen, deres afskaffelse af et uafhængigt retsvæsen, brutale anslag mod frihed indenfor kultur, teater, film, ja selv i skovene har regeringen blandet sig, siger den berømte redaktør.\n– De har appetit som hajer, der bare vil fortære alt: vores historie, medierne osv., siger redaktøren. Michnik er også ked af, i forhold til Polens udenlandske partnere. Han siger endvidere:\n– Det land, som ellers var en rollemodel for succes og demokratiske forandringer, er blevet en isoleret, forsømt og foragtet nation, siger Michnik.\n– Hvad er der sket med den kollektive hukommelse, der for et kvart århundrede siden kæmpede for et frit og demokratisk land, der trods små fejl virkede, til nu hvor Polen mere og mere ligner Putis Rusland, spørger redaktøren.\nPolens stærke mand, Jaroslaw Kaczynski der kontrollere regeringen, parlamentet, præsidenten, virksomhed og medier i Polen, forklare overtagelse af domstolene med, at retsvæsnet stadigvæk er som under kommunismen. Ved at hastebehandle beslutningen midt i juli måned, forventer den polske ledelse formentlig at timingen kan reducere mængden af internationale reaktioner.\nPol Exit eller Exit Poles?\nPolen er politisk internationalt isoleret, og et fortsat polsk brud på EU-aftalerne mellem frie demokratier, kan i sidste ende betyde at polakkerne må forlade EU, vurdere flere internationale iagttagere. Polen har været den største modtager af EU-midler til genopbygning af landet efter kommunismens fald i 1989.


At stjæle fra American apparel af Tao Lin – anmeldelser og bogpriser - bog.nu\n"Tranceagtigt og til tider ekstremt morsomt. Lins skrift vækker minder om en tidlig Douglas Coupeland eller Bret Easton Ellis, men der foregår også noget her som er mere gennemgribende underligt, nærmest Becketiansk. Når slutningen nås i denne delikat-mærkelige novella, har Lin bedrevet en fascinerende, konsistent performance af forfatteren som Bartleby, den berømte skriver i Melvilles novella, hvis respons til alt er det anti-eksistentialistiske "jeg vil foretrække ikke at gøre det". Værket er minutiøst renset for narrativ "formål", "karakteristik" eller noget som helst andet der ville klinge af romanmæssigt bullshit. Det der står tilbage er en attitude, en stemning, en komisk, fortvivlet forkastelse af det litterære ego" - The Guardian Tao Lin er af flere kritikere blevet beskrevet som internetgenerationens Kafka. Litterært bevæger hans skrift sig ubesværet mellem poesi, prosa, tweets, essays og opdateringer uden en hirakisk skelen til om det forgår i fysiske eller virtulle rum og uden nogen sønderlig sondren mellem, eller opdeling af, mennesket og forfatteren.Hans værker og litterære praksis er en af de centrale inspirationer for en yngre generation af poeter og forfattere, der herhjemme tæller bl.a. Caspar Eric og Victor Boy.\nanmeldt af Lone Nikolajsen 2017.05.20\nEn irriterende blanding af modløshed og selvbevidsthedJeg længes efter flere komiske sprækker\nUgideligheden, modløsheden og selvbevidstheden er massiv hos den unge Sam og hans venner i amerikanske Tao Lins lille roman. De går rundt i en døs af naiv weltschmerz og orker ikke rigtig andet end at være bevidste om deres egen modløshed og apati. Denne anmelder læste med fnysende irritation, men måske bør bogen i stedet læses af dem med højere tolerance overfor ung, lad tristesse. [Refereret af bog.nu]\nanmeldt af Jeppe Krogsgaard Christensen 2016.05.13\nKedsommelig, ligegyldig og sært prætentiøs\nTomhed på tomhed\nAmerikanske Tao Lin er en af netgenerationens forfatterstjerner, men »At stjæle fra American Apparel« er ligegyldighed i anden potens. [Kort uddrag]\nanmeldt af Marie Trier Schleidt 2016.06.09\nVigtig og aktuel ... helt utroligt godt skrevet\nKedsommelig, ligegyldig og sært prætentiøs?\nJeg anser At stjæle fra American Apparel som værende både vigtig og aktuel, fordi den, ud over at være helt utroligt godt skrevet er starten på et opgør; dels med vores syn på litteraturen og dels med vores forestilling om det perfekte liv. [Kort uddrag]\nanmeldt af Henriette Klejs Engelberg 2016.08.01\nDer er en god pingpong i replikkerne og Lin er skarp i sin skildring af tidens tilstande\nSelvoptaget ensomhed på internettet\nTao Lin skildrer forfatteren Sams tumlen på nettet, på Manhattan, til fest og i spjældet. Teksten er dog ikke nysgerrig nok til, at Lin opnår den oprigtighed, han synes at søge. [Kort uddrag]\nAldrende skyer i drift af Can Xue Indbundet bog


Smartlog v3 » Decra Tag » Diode pære\n2. Mar 2012 09:07, jaconline\nEn diode pære er elektronisk halvlederkomponent, som afsender en elektromagnetisk stråling af noget lys, når der sendes strøm igennem. Man har længe kunne lave lys dioder, men de har været i farver som gult, orange, grøn blå og rødt, den røde blev brugt i starten, da de begyndte at lave mange, 1965, 40 år efter oprindelsen af diode pære. Som er blevet spået, til at få en stor fremtid, indefor belysning. Det er mest på grund af den lange levetid og meget lave strømforbrug.\nDer sker mange nye ting hele tiden, det er med at holde sig updatet. Nu udgår den gamle glødepære, og til at tage over er der, sparepære og diode pære, diode pære kender vi fra forlygter på de smarte biler. Nu er de kommet i vores hjem, og vores haver, der er de nemlige også brugt. Så de er nu en del af fremtiden, nu når de andre udgår. Det er for vores egn bedste, at glødepære forsvinder, de er jo livsfarlige, med de tungmetaller, som bly og kviksølv de har i sig. Så er det også på tide, at der kom noget nyt og mere miljø venligt.\nDiode pære er 10x så energieffektive som de gamle, og en farvegengivelse på niveu med lysstofrør. De tænder med det samme, og giver fuld styrke lige fra start. Til lysdæmpning er diode pære gode, da de ikke ændre farven. Det beviser bare at de har gjort meget for at udvikle LED pære, der er sket meget indenfor de seneste år.\nKvaliteten af diode pære er blevet meget bedre, og med den lange levetid på gennemsnitlig 30.000-50.000 timer, afhængig af hvordan den bliver behandlet. LED pære har et meget lille strømforbrug, og det er interessant da 15% af elregningen er belysning. Der er ingen flimren i lyset, det vil sige at den påvirkes ikke af netspændinger. Diode pære er speciel god til spot, da de lyse kun en vej, og har en god farvegengivelse. De er også gode til steder, hvor lyset skal brænde i længre tid, feks. i et børneværelse eller i en gang, da dioderne ikke afgiver ret meget varme, er det trygt at lade den være tændt.\nDer er altså rigtig mange penge at spare på diode pære, det er fremtiden, der er måske et par enkle ting der kan forbedres, men taget i betragtning af, at de indenfor få år har gennemgået en stor udvikling, får de nok de sidste par ting iorden på ingen tid.\nMan er blevet mere åben overfor nye ider, ikke som dengang da dioden blev opfundet i 1924, det var først i 1965 diode pære blev udviklet til masseproduktion, men de udsendte en synlig rød lys, i 1993 udkom en diode der havde mere en hvidt lys. Og i dag har vi en diode pære der er klar til danskernes hjem, med lysgengivelse der ligger på 80-95 RA, og det er jo godt, når man tænker på at RA for dagslys ligger på 100.\nLED pære, diode pære, lysdiode er den samme type og den er godt på vej til fuld udnyttelse i Danmark og Europa. Det siges at om nogle få år, vil der kun være LED pære.\nbelysning, led paere, spare paerer\t| kommentarer


Online marketingkanaler 2021\nAnalysen Online marketingkanaler 2021 sammenligner effekten og udbyttet af online marketingkanaler i Danmark og giver dig et analytisk funderet input til de prioriteringer af online marketingindsatsen, som er nødvendige for at sikre, at du sammensætter dit marketingmix hensigtsmæssigt.\nAnalysen er baseret på 130 millioner besøg på 82 danske websites i perioden 1. januar 2020 til 31. december 2020. Data er indhentet fra Google Analytics og omfatter et bredt og alsidigt udvalg af danske virksomheder i både e-handel-, B2B- og B2C-segmentet.\nOnline marketingkanaler 2021 er fjerde udgave af analysen, som vi udgiver hvert år. Hvis du har spørgsmål eller brug for hjælp til sammensætning af dit marketingmix, er du meget velkommen til at kontakte os. Hent marketinganalysen gratis ved at udfylde formularen nedenfor.\nUdfyld formularen her for at downloade marketinganalysen Online marketingkanaler 2021. Ved download tilmelder du dig samtidig vores nyhedsbrev (kan afmeldes til enhver tid).\nGoogle er den dominerende marketingkanal\nTrafik fra Google (organisk og betalt) udgør mellem 74 og 88 % af alle besøgende. Det er en stigning fra sidste år, hvor trafik fra Google udgjorde mellem 71 og 84 % af alle besøgende, og forrige år, hvor trafik fra Google udgjorde mellem 47 og 62 % af alle besøgende.\nOrganisk trafik udgør mellem 34 og 50 % af alle besøgende efterfulgt af betalt trafik, der udgør mellem 31 % og 45 % af alle besøgende. Til sammenligning udgør trafik fra sociale medier og mails kun sammenlagt mellem 11 og 17 % af alle besøgende.\nHenvisningstrafik har den højeste konverteringsrate til salg\nHenvisningstrafik har den højeste konverteringsrate til salg (4,57 %) efterfulgt af betalt trafik (2,15 %), mails (2,10 %), organisk trafik (1,47 %) og sociale medier (0,59 %). Det er ikke ensbetydende med, at henvisningstrafik generer flest salg.\nBetalt og organisk trafik genererer flest salg online\nBetalt trafik foretager den største andel af alle køb online (45,4 %) efterfulgt af organisk trafik (40,9 %) og trafik fra mails (7,0 %), henvisninger (5,1 %) og sociale medier (1,6 %). Det er ikke ensbetydende med, at organisk trafik har den højeste konverteringsrate.


Artikel: Sund trivsel giver bonus på bundlinjen | CopenPsyk\nDu er her: Start1 / Viden2 / Artikler3 / Artikel: Sund trivsel giver bonus på bundlinjen\nBlog i Børsen KARRIERElink 14. sep. 2016 | Af Lene Sheila Gjørup\nVil I gerne have en forrygende virksomhed med et godt ry? Vil I gerne signalere, hvordan trivsel kan gå hånd i hånd med effektivitet? Og vil I gerne have langtidsholdbare kolleger og kunne rekruttere de bedste hoveder fremover? Så læs videre her…\nVi ved, at de fleste ledere og CEO’er har både passion og motivation for at ville sine kolleger og medarbejdere/team det bedste. Men ofte overtrumfes den gode vilje af andre fokuspunkter i en travl hverdag. Der har været en tendens til, at sund trivsel og godt psykisk arbejdsmiljø var “nice to have” og ikke“need to have”, og den holdning har haft ganske store konsekvenser frem til nu – og vi har desværre kun set toppen af isbjerget. Men det er ved at vende, og en del større strategiske virksomheder har allerede indset, at det er på tide at komme i arbejdstøjet – for bagsiden af medaljen er nemlig stress efterfulgt af angst/depression, såfremt der ikke tages seriøst hånd om forebyggelsesindsatsen.\nDet kan på alle måder betale sig at have blikket rettet mod psykisk sundhed, forebyggelse og god trivsel, viser undersøgelser. For hver krone, virksomheder investerer i sundhedsfremmende tiltag, opnås der en besparelse på bundlinjen på op mod 12 kr., antager sundhedsøkonomer.\nI hovedstaden døjer 173.000 mennesker med mental stress, og WHO antager, at vi i 2020 vil se ca. 52 pct. stå af arbejdsmarkedet grundet stressrelaterede problemstillinger.\nJeg har nu i mere end syv år rådgivet virksomheder og organisationer i erhvervspsykologiske spørgsmål, som bl.a. omhandler håndtering af krydspres (med krydspres menes, at vi håndterer forskellige niveauer af opgaver på tværs af forskellige afdelinger og projekter.), stress og hårde prioriteringer, samt i, hvordan sund trivsel kan gå hånd i hånd med et højt intensitetsniveau. Jeg ser desværre ofte, at trivsel nedprioriteres, og jeg ser rigtig mange steder, at work-life-balance er under hårdt pres hos mange – lige fra top til bund.\nJeg har bogstaveligt talt i min praksis set store, stærke mænd og kvinder gå helt i sort og være opløst af gråd. Ofte er de yderst ambitiøse, perfektionistiske og meget pligtopfyldende mennesker, er min erfaring. Torben Haghfelt,professor, dr.med. i cardiologi, underbygger dette og beretter, at nogle af hans patienter kommer og har belastet deres system – altså har arbejdet for hårdt og/eller er fysisk/psykisk belastet og udbrændt. ”Nogle gange er blodtrykket forhøjet, hjertet banker hårdt, hurtigt eller slår ekstra slag, og de bliver meget urolige. De sover dårligt, bliver let irritable, og deres immunforsvar svækkes”\nNår Torben Haghfelt så i sin hjerteklinik i Charlottenlund kan afkræfte, at der er noget galt med hjertet, siger han,”at så er det lige som, når man tror, man har kræft, og får at vide, at man er helbredt”.Herefter beskriver han, ”at så snakker jeg med dem og anbefaler, at de søger professionel psykologisk støtte for at passe på dem selv og deres stress”. Videre beretter Torben i vores dialog, at han mener, det er ”vores forhastede samfund, der er skyld i meget”, og han nævner, ”at det er lettere at tage sig af de fysiske symptomer end at tage sig af de psykiske symptomer; de er desværre ofte tabuer” – og denne betragtning er jeg meget enig i.\nDet koster dyrt ikke at tage action i tide, både på det personlige plan og på den arbejdsmæssige konto. Set med de økonomiske briller på, koster det også dyrt – en hyring og fyring i mellemklassen koster hurtigt virksomheden 1 mio. kr.\nEn undersøgelse foretaget af Lederne i 2015 viste, at hver femte af de 8177 adspurgte ledere havde følt sig stresset de seneste to uger. At 95 pct. af lederne svarer, at det er lederens opgave at håndtere medarbejdernes stress, samt at kun 44 pct. føler sig i høj eller meget høj grad klædt på til denne opgave.\nSå det er aldeles nødvendigt, at CEO’er og bestyrelser er med til at bakke denne indsats op, da virksomheden er dybt afhængig af medarbejdernes mentale tilstand og psykiske sundhed samt den robuste virksomhedskultur. Derfor vil jeg her præsentere en 4-fasemodel om, hvorledes I kan gribe en forbyggelsesproces an.\nKlæd ledere og nøglepersoner på til den nødvendige medarbejdersamtale\nLedelsen skal først og fremmest klædes på til at forstå og spotte signalerne ved stress – flere virksomheder har stor gavn af at lave et internt oplæg om, hvordan man kan spotte symptomer ved stress og forebygge. Herved får ledelsen både en fælles forståelse heraf og kan på den måde også holde en stresssygemelding fra døren.\nSøg viden, og bliv klogere på stress\nSkab overblik over, hvordan det står til med trivslen blandt medarbejderne. Den nyeste forskning viser nemlig, at stress smitter og er socialt betinget. Derfor er det endnu vigtigere at forebygge. Her drejer det sig også om at vælge en specialist på området og en samarbejdspartner, der kan bidrage med den viden. Min erfaring er, at det kan gribes an på flere måder alt efter jeres behov.\nTag stress alvorligt,og invester i forebyggende indsatser\nPå baggrund af fase 2 beslutter I jer for, hvilke indsatsområder der vil være gode for jer. Det kan være gennem oplysning, dialogmøder og/eller implementering af trivselspolitikker m.m. Her er det min erfaring og en god idé at få alle med om bord, så der ikke bliver skabt en dem-os-kultur.\nSig det højt, og tal om det\nDet er vigtigt, at I får fortalt omverdenen om jeres nye initiativer, da det fortæller noget om, hvilke værdier I sætter højt i jeres virksomhed – og tro mig, det er lige nøjagtig der, I vinder med den fremtidige generation. Så pral gerne af det, og få medarbejderne til at lade historien vandre. Fortæl gerne, hvordan en mental udluftning har hjulpet på jeres motivation, kommunikation og effektivitet. Min erfaring er, at når virksomheder gør holdning til handling, smitter det positivt af.\nRigtig god arbejdslyst, og skriv meget gerne en kommentar til mig, hvis I har spørgsmål til artiklens indhold eller gerne vil dele nogle erfaringer.\n Interview og dialog mellem Torben Haghfelt, professor, dr.med., og Lene Sheila Gjørup, cand.pæd. i psykologi, 14.03.16.\n Kilde: Hyberstress, Einar Baldvin Baldursson.\nLæs mere om ledelsesudvikling & ledelsessparing her, og håndtering af stress i erhvervslivet her.\nLæs også om trivsel på arbejdspladsen her\nGå ikke glip af mit Inspirationsbrev for erhverv!\nHer får du flere tips til bedre trivsel, mere overskud og mindre stress\n– du kan tilmelde dig her!\nArtikel om angst\nArtikel om parforhold, ægteskab og familie\nArtikel: 5 tips til hvordan du kommer stress til livs\nArtikel: Bedre mødekultur med Mindfulness\nArtikel: Familiesamspillets rolle ved problemer i skolen\nArtikel: God trivsel og mental sundhed betaler sig!\nArtikel: Gruppebaseret ledelsessupervision\nArtikel: Hvem har ansvaret for dit barn?\nArtikel: Hvordan gavner julefrokosten jeres bundlinje?\nArtikel: Ledighed kan give stress\nArtikel: Pas på den farlige stress\nArtikel: SKAB SUCCES MED ANERKENDELSE\nArtikel: Stress afstedkommer skyld og skam\nArtikel: Sund trivsel i advokatbranchen betaler sig!\nArtikel: Tonen er blevet mere lummer\nArtikel: Trivsel og konkurrence på arbejdspladsen\nArtikel: Ved du om du trives?\nAvisartikel om den motiverende samtale\nFå klar besked – kultur og trivsel\nGiv dig selv et stresseftersyn\nNår JA bliver vores værste fjende\nTrivsel er en god investering\nArtikel: Motivation er afgørende for din succes med møder og events


Forældre advares efter uhyggeligt fund på legeplads: - Det er jo helt hul i hovedet – Ekstra Bladet\n10 minutter siden Nu får disse danskere penge 57 minutter siden Rasede efter FCM-triumf: Forfærdeligt svineri 38 minutter siden Cykelrytter fyret efter Trump-opbakning 37 minutter siden Mistænkelige overførsler i Nordea 10 timer siden ’Det siger jeg dig, Egon’ 10 minutter siden Nu får disse danskere penge\nOnsdag d. 5. dec. 2018 - kl. 20:26\nForældre advares efter uhyggeligt fund på legeplads: - Det er jo helt hul i hovedet\nEn frygtelig opdagelse blev i mandags gjort på en legeplads i Frederiksværk. Nu skal sikkerheden skrues op\nHer er en beskrivelse af, hvor kniven var placeret på rutsjebanen. Cesar Corvalan viser og fortæller. Video: Ole Steen\nI det ellers rolige Frederiksværk Arresø Boligfællesskab er cyklerne ikke altid låst, og forældrene har trygt kunnet sende deres børn ned til den nye legeplads, som blev indviet i september med stor succes.\nLegepladsen på Skovfogedvænget er helt ny og et populært mødested for alle børn i området. Foto: Ole Steen\nMen mandag blev der gjort et skræmmende fund, som har ændret tingene.\nDet var ved en lovpligtig gennemgang af legepladsen, at en legepladsinspektør og serviceleder i Arresø Boligfællesskab, Hans Bendix, opdagede bladet fra en hobbykniv klistret fast med silikone, der hvor børnene ellers vil tage fat, når de skal rutsje ned ad rutsjebanen.\n- Det var fuldstændig sindssygt at finde, og vi meldte det straks til politiet, fortæller Hans Bendix på en telefon til Ekstra Baldet.\nDet var netop her, at bladet fra hobbykniven var klistret fast. Her vil børnene tage fat, når de skal starte deres rutsjetur ned ad rutsjebanen. Foto: Ole Steen\nSikkerheden er blevet skruet op\nSom konsekvens er sikkerheden på legepladsen blevet skruet op, og de to, der har deres daglige gang i området, er de såkaldte 'gårdmænd' Jesper Andersen og Cesar Corvalan.\nCesar Corvalan og Jesper Andersen er de to daglige gårdmænd i Arresø Boligfællesskab. Det er dem, som fremover kommer til at skulle tjekke legepladsen dagligt. Foto: Ole Steen\n- Før i tiden i tjekkede vi legepladsen, når vi var her omkring, og når vi havde tid. Men nu skal vi tjekke den dagligt for at sikre os, at lignende aldrig sker igen, siger Jesper Andersen.\n- Problemet er jo bare, at vi ikke er her i weekenden, så når vi går hjem klokken 15 fredag, ved vi jo ikke, hvad der sker her på legepladsen, supplerer Cesar Corvalan.\nDerudover har de to gårdmænd været rundt hos alle beboere og uddele advarsler, så forældre er klar over, hvad der er foregået på legepladsen.\n- Vi har afleveret et stykke papir med billede af kniven, som det så ud, da det blev opdaget. Vi synes, at det er vigtigt, at beboerne får set alvoren af, hvad der er sket, og så de kan melde det til politiet, hvis de ved noget som helst om sagen, siger Jesper Andersen.\nDa anmeldelsen kom klokken 14.28 mandag, sendte Nordsjællands Politi straks en patrulje til området for at sikre spor til den videre efterforskning. Selve efterforskningen foretages nu af Opgavesektionen, Station Midt, Nordsjællands Politi, og Ekstra Bladet har talt med politikommissær Morten Riisager-Pedersen.\n- Hvor langt er I med efterforskningen?\n- Ad flere omgange har vi haft folk ude i området for at stemme dørklokker. Desværre tyder intet på, at nogen har set noget konkret, vi kan bruge til videre efterforskning. Derudover har vi haste-indsendt knivbladet til dna-analyse, men der kan være nogle faktorer, der gør det vanskeligt at finde dna-spor. Vi ved jo for eksempel ikke, hvor længe bladet har siddet fast på rutjsebanen udenfor i vind og vejr.\n- Så I har ingen mistænkte på nuværende tidspunkt?\n- Nej, det har vi desværre ikke, men vi tager sagen meget alvorligt og arbejder effektivt på dem. Så hvis nogen har set eller hørt noget, må de meget gerne kontakte Nordsjællands Politi.\n- Har I en fornemmelse for, om det er såkaldte drengestreger eller en bevidst forbrydelse?\nHeidi Liv Stougaard, ti måneder på Skovfogedvænget:\n- Det er dybt bekymrende, at der findes mennesker, som kunne finde på at skade uskyldige børn. Jeg har selv børn, som bruger legepladsen. Det er jo en helt ny legeplads, og jeg er så stolt af den. Nu tør mine børn jo ikke gå derud, og slet ikke efter at vi havde besøg af politiet i går aftes. Normalt har vi et helt roligt kvarter her, hvor der ikke sker noget. Så det her er jo helt hul i hovedet.\nUlla Aslan, to år på Skovfogedvænget:\n- Jeg synes, at det er skrækkeligt. Jeg bor sammen med mit barnebarn og min datter, og mit barnebarn bruger jævnligt legepladsen. Nu kan vi jo ikke sende ham derned uden selv at skulle med for at tjekke legepladsen. Jeg håber, at de finder dem, som har gjort det, meget hurtigt, så vi beboere kan få noget tryghed igen. Man ved jo ikke, om eller hvornår det sker igen.\nLars Poulsen, syv år på Skovfogedvænget:\n- Jeg synes, at det er forfærdeligt. Så tør forældrene jo ikke sende ungerne herop. Jeg ser ellers masser af børn lege her. Jeg bor jo med udsigt lige ud til legepladsen. Jeg ved ikke, hvilken idiot der kunne finde på noget så åndssvagt. Håber de bliver straffet for det.\nKendte | 1. dec. 2018 - kl. 12:32\nOkman om Beckham-kys: Syg tankegang


Toyota melder udsolgt af ny Supra - Toyota nyheder\nToyota melder udsolgt af ny Supra\nDen helt nye udgave af en af de mest ikoniske sportsvogne i verden, Toyota GR Supra, er udsolgt. Som følge af en massiv interesse og en begrænset produktion tænder Toyota nu de røde lamper i flere lande over hele Europa – heriblandt også i Danmark – og vil først være i stand til at levere den nye Supra igen efter nytår.\nForhåndsinteressen har været enorm for den ikoniske, baghjulstrukne sportsvogn, Toyota GR Supra, og allerede inden første kunde har modtaget sin nye Supra, melder Toyota alt udsolgt i flere europæiske lande – heriblandt også i Danmark.\nI alt 900 biler finder vej til det europæiske marked i år, hvorfor antallet af biler til det danske marked er stærkt begrænset. Derfor åbnede Toyota i Danmark for reservationen af den nye Supra inden jul i fjor, længe inden bilens design, specifikationer og pris var blevet afsløret.\nReservationen af den nye Supra foregik udelukkende online, hvor man skulle udfylde sine personlige informationer samt betale 15.000 kr. i depositum for at have chance for at være blandt de første ejere af den nye Supra i Danmark.\nAllerede fra første time strømmede det ind med tilmeldinger, reservationer og overførsler af depositum.\n”Det har været helt fantastisk at opleve den massive interesse i Danmark og ikke mindst at se alle de danskere, der var villige til at lægge 15.000 kr. i depositum for en bil, de hverken havde set designet på, læst specifikationer på eller sågar kendte prisen på. Det siger alt om Supra-modellens store arv og nærmest mytiske status den dag i dag,” siger pressechef Anders Tystrup hos Toyota Danmark.\nHan har selv været i kontakt med de få danske kunder, der er så heldige at få leveret deres nye Supra i år, og fortæller om spontan glæde blandt dem alle, da de fik den gode nyhed. En af kunderne havde dog svært ved at forstå, at han rent faktisk fik muligheden for at købe den nye Supra som en af de første.\n”Men efter nogle minutters snak i telefonen kunne jeg høre, at det for alvor gik op for ham, hvad det betød, og så var glæden meget tydelig,” griner Anders Tystrup.\nUændret pris efter godt 20 år\nDa Supra senest blev markedsført i Danmark i midten af 1990’erne, sad der et prisskilt i forruden på 999.995 kr. Men selv om der nu er gået over 20 år, og den nye Supra har udviklet sig til en moderne og endnu mere helstøbt, luksuriøs og engagerende køremaskine, har prisen stort set ikke flyttet sig.\nDen nye Supra, som i Danmark blot fås i én udstyrsudgave med navnet Premium, koster nemlig 1.009.990 kr. Dermed er der på over 20 år altså tale om en prisstigning på beskedne 10.000 kr.\nSamtidig er udstyrsudgaven Premium fyldt til randen med et væld af lækkert udstyr som fx brede 19” smedet alufælge med Michelin Pilot Super Sport dæk, fire-stemplede rødlakerede sportsbremser fra Brembo, fuld LED-lys for og bag, JBL Premium musikanlæg med 12 højttalere, head-up display, to separate 8.8” skærme til vigtige køreinformationer, multimediesystemet og den integrerede navigation med danske menuer og dansk tale, bakkamera, adaptiv fartpilot, intelligent parkeringsassistent, stor sikkerhedspakke bl.a. med automatisk nødbremse, tyverialarm og meget, meget mere.\nDet er ikke kun gennem bilens omfattende udstyrsliste og overbevisende køreegenskaber, at Toyotas nye sportsvogn gør sig særligt bemærket.\nDesignmæssigt skiller Supra sig også ud og trækker tydelige spor tilbage til andre ikoniske Toyota-sportsvogne som fx James Bond-bilen, Toyota 2000GT fra 1967, med sin lange køler, kompakte form og dobbelt bobbel taget, mens det særlige udseende fra den fjerde og seneste generation af Supra er fanget i designet både for og bag og i særdeleshed i de muskuløse bagvinger og buen i den integrerede hækspoiler.\nStregerne er slået af teamet i Toyotas amerikanske designcenter CALTY i Californien, der står bag bilens nærmest hypnotiserende designlinjer. Men man skal tættere på Danmark for at finde fabrikken, der bygger Supra. Det foregår nemlig på Magna Steyr-fabrikken i Graz i Østrig. Toyota GR Supra introduceres i Danmark til sommer.


snack – Hakkesnitte\nHer er vi ude i lidt af en specialitet. Jeg havde mine tvivl, men de blev gjort til skamme. Nu havde jeg jo lavet kimchi, så det skulle også bruges til noget. Det smagte rigtig godt, og selv om der er en del chili i kimchien, var der kun en behagelig varme i pandekagen.\nDer er ikke noget bittert ved dem, men de hedder altså sådan. Det er en hollandsk snack, som laves af en rest stegt eller kogt kød. Jeg havde en rest pulled pork, så den blev brugt, og det lykkedes helt fint. De ville også kunne gå til en tapas-servering, for de minder faktisk lidt om de spanske croquetas, som der så bare er skinke i.\nMange andre laver saltede mandler selv, men vi er ikke så vilde med mandler, så jeg lavede cashewnødder i stedet for. Metoden er nøjagtig den samme som til saltede mandler.\nKroketter med skinke og svampe\nDen her er en fordansket version af en spansk tapas-ret. I Spanien kunne man sikker ikke finde på at bruge kogt skinke. Men det var nu lige, hvad jeg havde, og det blev helt fint. En anden gang må jeg prøve med Serrano-skinke.\nBlinis med andet end kaviar\nMange går ud og køber ind, fordi de skal bruge et eller andet til en bestemt ret. Jeg er nok lidt anderledes, for jeg går rundt i butikken og ser på varerne og tænker: “Hvad kan jeg lave af det der?” Nå, men jeg fik altså øje på en pose boghvede. Og så tænkte jeg – Blinis. Det gjorde ikke noget, at det var hel boghvede, for man kan jo bare male det til mel.\nHvis man ikke er helt glad for oliven, kan det være, at denne tapenade kan bruges. Jeg er glad for oliven, men nogen i min omgangskreds deler ikke helt min opfattelse, så for dem laver jeg sommetider oliventapenade. Det er rigtig godt til tapas.\nTil trods for utallige Frankrigsbesøg gennem de seneste 15 år har jeg aldrig før smagt en Tarte Flambée, som de laver i Alsace. Hvis man lige stikker en tur over grænsen til Tyskland, kalder de den Flammkuchen. Jeg måtte jo prøve at lave en selv så. Det er i og for sig en slags hvid pizza, og den er fantastisk som en snack til en drink.\nNu skal vi have det sjovt! I et tysk supermarked fandt jeg nogle “Trøffelkartofler”, som er aldeles blå, og som holder farven ved tilberedning. Dem måtte jeg da prøve. Da jeg så samtidig havde købt en sweet-potato et par dage i forvejen, skulle der laves multicolor-chips.


Månsson Osteopati, Frederiksberg allé 23 st.tv, Frederiksberg (2021)\nHjem > Danmark > Frederiksberg > Kliniker > Månsson Osteopati\nMånsson Osteopati forsøger at holde dig opdateret på krop og sundhed. På klinikken behandler vi alle slags funktionelle problemstillinger. FRB Osteopati forsøger at holde dig opdateret på krop og sundhed.\nKlinikken holder lukket i uge 42. Du kan fortsat skrive/ringe til os, men du må forvente lidt længere svartid end vanligt.\nDu kan selvfølgelig også fortsat booke/afbestille tid online via dette link.\n[04/13/21] Hej derude.\nVi bliver ofte spurgt til corona-passet. Al behandling udført af autoriserede sundhedspersoner kræver IKKE\nMvh Månsson Osteopati\nThomas og Aleksandra holder påskeferie i hele uge 13. Margot står dog klar til at hjælpe dig. Du kan derfor fortsat ringe for at bestille tid eller booke tid online.\nMargot og Thomas holder vinterferie. Margot i uge 8-10, og Thomas holder her i uge 8. Men fortvivl ej...\nAleksandra står klar til at hjælpe jer i morgen onsdag. Her er hvad nogle af Aleksandras tidligere patienter synes om at blive behandlet af Aleksandra\nVelkommen til Aleksandra!!!\nAleksandra starter hos Månsson Osteopati i denne uge. Aleksandra er fysioterapeut og osteopat-studerende på 3. år. Du kan læse mere om Aleksandra og bestille tid her: http://maansson-osteopati.dk/om-aleksandra/\nTil at starte med åbner Aleksandra kalenderen op hver onsdag fra kl. 11-19.\nI en tid hvor mange sidder hjemme og arbejder, er dette opslag ekstra relevant.\nDet er ikke så vigtigt, hvordan du sidder, men det er en rigtig god ide at afbryde det stillesiddende/stillestående f.eks. hver anden time for at lave 5-7 minutters bevægelse.\n[01/05/21] Hej allesammen.\nRestriktionerne fra dagens pressemøde er på ingen måde lig med en nedlukning af klinikken, så hvis du har behov for behandling, er det helt i tråd med retningslinjerne, at du dukker op.\nVi skal selvfølgelig nok kontakte dig, hvis ovenstående skulle ændre sig.\nDbh Månsson Osteopati\nJa vi har stadig åbent, men går dog på juleferie fra i dag af.\nMargot åbner dog klinikken igen mandag og tirsdag, hvis du har behov for behandling.\nGlædelig jul herfra🥳🥳🥳\n[12/16/20] Kære allesammen.\nFor en god ordens skyld får I lige endnu en corona-opdatering:\nDriften af klinikken kan i tråd med de seneste retningslinier fortsætte som hidtil.\nVi behandlere bærer mundbind under behandlingerne, og vi opfordrer jer til at gøre det samme.\nKlinikken er åben på samme betingelser som hidtil. Personalet anvender mundbind/visir under behandlingen. Du skal ligeledes bære mundbind/visir, når du bevæger dig rundt på klinikken. Vi glæder os til at hjælpe dig.\n[10/23/20] Lige for god ordens skyld.\nDagens restriktioner ændrer ikke noget på driften af Månsson Osteopati.\nBehandlerne følger naturligvis de gældende retningslinier som bl.a. inkluderer brug af mundbind under behandlingen samt hyppig rengøring/afspritning.\nMed andre ord ser vi fortsat frem til at hjælpe dig.\n[10/09/20] Så er det efterårsferie!!!😎\nMen bare rolig, vi har behandlere klar til at hjælpe dig, hvis behovet skulle opstå.\nMargot er der:\nPhillip er der:\nTirsdag og fredag.\nThomas er der:\nJacob er bl.a. på kursus, så ham kan du først fange i uge 43.\nGod ferie herfra.\nThomas holder ferie i uge 28-30\nJacob holder ferie i uge 30-31\nPhillip holder ferie i uge 32\nMargot holder ikke sommerferie i denne omgang.\nVi står med andre ord klar til at hjælpe dig hele sommeren.\nDu kan som altid booke tid her http://maansson-osteopati.dk\nGod sommer fra Månsson Osteopati\nMånsson Osteopati holder åbent både torsdag og fredag i denne uge.\nTorsdag har Margot åbent fra 9-18, og fredag har Thomas og Phillip åbent i tidsrummet fra 7:30-16:00.\nMandag d. 11/5 får vi hos Månsson Osteopati en ny kollega.\nMargot Pic er uddannet i osteopati på ISOsteo Lyon school of osteopathy I Frankrig. Hun venter i øjeblikket på at få sin danske autorisation.\nMargot er engelsktalende, men anstrenger sig for at lære dansk. Hun er specialiseret i behandling af nyfødte babyer, gravide og sportsskader. Du kan læse mere om Margot her: http://maansson-osteopati.dk/om-margot/\nMargot holder åbent mandag, tirsdag og torsdag. Hun har ledige tider helt til kl 20:00.\nmaansson-osteopati.dk Om Margot Margot er en manuel behandler, der i øjeblikket venter på sin autorisation, således at hun må kalde sig Osteopat. Margot er specialiseret i nyfødte babyer, graviditet og sportsskader. Hun uddannede sig fra ISOsteo Lyon school of osteopathy i Frankrig i juni 2017. På ISOsteo Lyon afsl...\nOm Phillip - månsson-osteopati\nFredag d. 1/5 skal I byde Phillip Lyhnebeck velkommen.\nPhillip er fysioterapeut og osteopat stud. Han vil fra næste fredag fremover have kalenderen åben fra kl 8-16.\nDu kan læse mere om Phillip her: http://maansson-osteopati.dk/om-phillip/\nPå hjemmesiden kan du selvfølgelig også bestille tid.\n[04/19/20] Hej allesammen\nFra i morgen er det igen muligt at konsultere os. Vi har her på siden og på maansson-osteopati.dk tidligere beskrevet, hvilke kriterier, der fremadrettet skal gøre sig gældende for at du kan modtage behandling. I det efterfølgende beskriver vi under hvilke omstændigheder, at vi kan foretage denne normalisering af hverdagen.\nDu vil modtage information ved bookning af konsultation mv. i forhold til ikke at fremmøde ved symptomer på COVID-19 (feber, hoste, ondt i halsen, hovedpine og muskelømhed, som hos nogle kan være ledsaget af symptomer fra næsen). Ligeledes vil der være informationer på indgangsdør til klinik mv.\nDet anbefales, at alle borgere ved ankomst til klinikken udspørges om symptomer på COVID-19, på 1-2 meters afstand, og opfordres til at udføre håndvask eller hånddesin- fektion.\nFremme hensigtsmæssig adfærd ved at have plakaten: ‘Ny coronavirus - beskyt dig selv og andre’3 på klinikdør/venteværelse.\nTag ikke familien med til behandling, da vi skal begrænse antallet af borgerer i venteværelset på samme tid.\nAlle kontakter skal være telefonisk visiterede og der må ikke være mulighed for uvisi- teret elektronisk tidsbestilling. Dvs du vil blive ringet op før fremmøde, hvis du har foretaget en online tidsbestilling af en "Første konsultation".\n[04/17/20] Så er det officielt. Osteopater og fysioterapeuter må behandle igen fra mandag. Vi afventer lige nu de specifikke krav fra Sundhedsstyrelsen (SST), og skal nok orientere jer om disse, når vi har dem.\nKlinikken åbner gradvist op fra mandag den 20/4. Sundhedsstyrrelsen er kommet med et nyt notat, hvori der står, at vi nu skal tilbyde behandling til akutte smertetilstande betinget af smerter i hoved og bevægeapparatet med betydelig påvirket funktionsevne. Vi må ligeledes genoptage igangværende behandlingsforløb, hvor udsættelse vil medføre et forværret behandlingsresultat. Ud fra en konkret faglig vurdering skal vi tilbyde nye forundersøgelser og genoptage igangværende behandling af tilstande som patienten har levet længe med og som ikke er helbredstruende.\nEr du i tvivl, om du er omfattet af ovenstående, så kontakt os endelig på mail eller telefon 23840199.\n[04/14/20] Krydser fingre for at det snarligt igen er forsvarligt at åbne klinikken for mere end de meget kritiske patienter. 🤞🏻🤞🏻🤞🏻\nTror vi bliver klogere i morgen. Vi skal nok opdatere jer.\n[04/09/20] Hej allesammen\nPå baggrund af de seneste udmeldinger fra myndighederne i mandags er vi desværre nødsaget til at udvide lukningen af Månsson Osteopati. Klinikken er som minimum lukket til og med 10. maj.\nVi har dog stadig et nødberedskab åbent i overensstemmelse med de retningslinjer, der er udstukket fra sundhedsstyrrelsen. Det betyder i praksis, at vi KUN kan tilbyde behandling til "kritiske patienter".\nGrundlaget for at kunne modtage behandling den næste måned baseres på en individuel sundhedsfaglig vurdering. Send mig en mail på [email protected], så jeg kan vurdere, om du opfylder kriterierne for at kunne modtage behandling.\nVi skal nok fortsat holde dig opdateret på hjemmesiden samt klinikkens facebookside. Vi ses på den anden side. Pas godt på dig selv og dine nærmeste.\nVi håber, at du får det bedste ud af corona-krisen.\n[03/23/20] Hej allesammen.\nPå baggrund af de seneste udmeldinger fra myndighederne i dag er vi desværre nødsaget til at udvide lukningen af Månsson Osteopati. Klinikken er som minimum lukket til og med 2. påskedag - dvs d. 13/4.\nVi åbner dog et nødberedskab i overensstemmelse med de retningslinjer, der er udstukket fra sundhedsstyrrelsen. Det betyder i praksis det, at vi KUN kan tilbyde behandling til "kritiske patienter".\n[03/16/20] Hej allesammen.\nPå baggrund af de seneste udmeldinger fra sundhedsministeren i dag er jeg desværre nødsaget til midlertidigt at lukke Månsson Osteopati. Klinikken er som minimum lukket til d. 30/3. Jeg skal nok holde dig opdateret på hjemmesiden samt klinikkens facebookside. Vi ses på den anden side. Pas godt på dig selv og dine nærmeste.\n[03/11/20] Månsson Osteopati holder indtil videre åbent som hidtil. Vores fagforening er i gang med at undersøge med sundhedsmyndighederne, hvordan vi skal forholde os til denne situation, og indtil videre er udmeldingen, at vi godt kan fortsætte med manuel behandling. Så det gør vi.\nEn osteopat undersøger dysfunktioner i hele kroppen, og behandler led, muskler og bindevæv med osteopatiske manipulative teknikker (OMT) med henblik på, at normalisere kroppens funktioner. Se vores nye animationsvideo og del den gerne med dine venner 🙌 #danskeosteopater #vibehandlerårsagen #effomemebers #osteopati\nOgså derfor vil du ofte høre os anbefale at du skruer ned for den smertestillende medicin.\nStort tillykke til vores Osteopat Safran Dufner, som nu har opnået Autorisation som Osteopat af Styrelsen for Patientsikkerhed! 💪🇩🇰🍾🥂\nDenne weekend har Safran deltaget i et spændende Børne-Osteopati kursus med underviser Susanna Fennell (University College of Osteopathy - London), hvor fokus var børn under 1 år. 👶👶\nHer er lidt vigtig viden omkring håndtering af længerevarende (mere end 3 måneder) smerter.\nPain scientists starting to think differently about persistent (chronic) pain and its causes, are they're making exciting discoveries - like how you think ab...\nI 2020 skal vi nok blive lidt bedre til at dele ud af gode råd og vigtig viden. Vi starter med den her. Sov godt. Det lindrer dine smerter. Det er en hjemmeøvelse.\nGode råd (og myte-dræber) om søvn...\n♥ Få taget hånd om de smerter og problematikker der kan opstå som nuværende og kommende mor\n♥ Og få hjælp til de små mennesker,\nså de kan få en god start på livet med Fysioterapi og Osteopati\nVi er stolte af, at en af de nye dygtige kollegaer praktisere her på klinikken! 🤗 Endnu engang tillykke!\nVi har fået endnu et hold af dygtige kollegaer, der afsluttede deres osteopatuddannelse fra International Academy of Osteopathy - IAO - i september 🙌🙌 Vi er mega stolte over deres præstation! De har læst i hele fem år, oveni deres bachelor i fysioterapi 👊👊\nVi ønsker jer alle et kæmpe stort og hjerteligt tillykke med jeres DO titel 👏👏 - og vi glæder os til et fremtidigt samarbejde!\nThomas er i denne weekend i Mårslet (Aarhus) for at undervise en gruppe fysser i håndtering af forskellige fordøjelsesproblematikker.\nHos Månsson Osteopati håndterer vi ikke kun smerter. Sig endelig til hvis din fordøjelse har brug for hjælp.\nFordøjelsesbesvær er ofte “motoren” til en lang række andre symptomer herunder f.eks. smerter i bevægeapparatet.\nMandag 09:30 - 16:30\nOnsdag 09:30 - 13:30\nAndre Osteopat i Frederiksberg (vis alle)\nDanske Osteopater er en interesseorganisation der varetager medlemmernes faglige og økonomiske interesser, herunder ved at fremme informationen om osteopati og osteopatisk forskning i Danmark.


Kære politikere, hvor vil I skære i udviklingsbistanden? | Information\nSelv om Venstre og Dansk Folkeparti har ført valgkamp på, at der skal spares 15 mia. kr. på udviklingsbistanden frem til 2020, vil ingen af partierne sige, hvor pengene konkret skal findes. ’Blå blok må tage ansvar og vise, hvor de vil skære,’ mener generalsekretæren for Røde Kors\nDanmark kan droppe støtten til et grønt vækstprogram i Etiopien, der gør landbruget mere modstandsdygtigt over for klimaforandringerne. Det giver 150 millioner kroner til statskassen. Vi kan også sløjfe vandprogrammet i Uganda, der skal give 800.000 ugandere i landdistrikterne om året adgang til rent drikkevand. Spar 500 millioner kroner.\nDer er mange steder, Venstre og Dansk Folkeparti kan vælge at skære, hvis de vil leve op til målsætningen om at spare 15 milliarder kroner på udviklingsbistanden frem til år 2020. Men de vil ikke sige, hvor pengene skal hentes.\nDanmarks sandsynligvis kommende statsminister Lars Løkke Rasmussen (V) har ellers flere gange meldt klart ud, at bistandsmilliarderne fremover skal bruges på at løfte det danske sundhedsvæsen. Men om pengene skal tages fra bønderne i Bangladesh eller skoleeleverne i Pakistan, det er fortsat uklart.\nInformation har lavet en oversigt, der viser den planlagte brug af udviklingsbistanden fra 2016-2018 under den nuværende bistandsramme på 0,87 pct. af BNI. Det er især her, en kommende blå regering skal spare, hvis målsætningen om at sænke udviklingsbistanden til 0,7 pct. af BNI skal opfyldes.\nLæs også: Bistandsbingo\nVenstres udviklingsordfører Jakob Elleman-Jensen ønsker imidlertid ikke at blive interviewet om, hvor han mener, en kommende regering bør skære i bistanden.\n»Planen videre frem afhænger i sagens natur af den regeringsdannelse, som forhandles p.t. Vi har været temmelig klare på det her område før valget, og jeg har derfor ikke noget at tilføje her og nu,« skriver Jakob Elleman-Jensen i en sms.\nDF: Har ikke set tallene\nDet er dog ikke klart ud fra Venstres oplæg ’Ny Udviklingsbistand’ fra september 2013, hvor partiet ønsker at skære i udviklingsbistanden. Og da Information under den netop overståede valgkamp bad ordføreren præcisere, hvor pengene skulle findes, ville han kun pege på Asien og Latinamerika som områder. Dog uden at sætte navn på konkrete lande eller bistandsprojekter:\n»Jeg vil ikke begynde at sætte lande på nu. Men jeg vil sige, at det er vigtigt for os, at den danske udviklingsbistand understøtter Danmarks udenrigs- og sikkerhedspolitik i det hele taget. Og der mener vi, at Afrika er noget mere nærliggende end Latinamerika. Projekter, der ikke understøtter danske udenrigspolitiske interesser, skal vi i udgangspunktet ikke beskæftige os med,« sagde ordføreren 1. juni.\nHeller ikke i Dansk Folkeparti ønsker udenrigsordfører Søren Espersen at pege på et eneste område, hvor man kan skære i bistanden.\n»Det kan jeg ikke give noget fornuftigt svar på. Det er noget, vi går igennem det øjeblik, vi bliver enige med Venstre om de her ting. Jeg har ikke været tallene igennem, og jeg ved ikke, hvad der er givet af tilsagn,« siger Søren Espersen.\n– Men har I ikke lagt en plan op til valgkampen? I har jo sagt, at I gerne vil skære?\n»Vi har da ikke lavet en plan om, hvordan udviklingsbistanden skal omlægges. Vi har lavet en plan om, at vi vil bringe udviklingsbistanden ned til 0,7 pct. af BNI, som FN anbefaler. Men der er en helt række spørgsmål, som så skal rettes ind til den kommende regering om, hvordan det i praksis kan lade sig gøre.«\nNGO’er: Regeringens ansvar\nPå forsiden af Jyllands-Posten onsdag meldte flere NGO’er ud, at de var klar til at omprioritere udviklingsmidlerne. En af dem var generaldirektør i Røde Kors, Anders Ladekarl, som dog ikke vil strege nogen projekter ud, da Information forelægger ham listen med bistandsprojekter.\n»Du får mig ikke til at sige, at nu skal f.eks. Zimbabwe skæres væk. Når man kigger på verden i dag, synes Røde Kors slet ikke, tiden råber på en nedskæring i udviklingsbistanden – tværtimod. Vi har sagt, at vi gerne vil være med til at diskutere, hvor man kan gentænke den danske støtte. Men det må være den kommende regering, der tager ansvar for de områder, der skal skæres ned,« siger Ladekarl.\nHeller ikke generalsekretær Frans Mikael Jensen fra Mellemfolkeligt Samvirke vil lege ’bistandsbingo’ om udviklingsmilliarderne. Men han kan godt forstå, hvorfor partierne i blå blok er tavse om, hvor de vil skære ned.\n»De har undslået sig det spørgsmål under hele valgkampen, fordi – sådan er det jo – at så ville folk kunne se, hvor pengene ryger fra. Når man bare taler overordnet, har politikerne forsøgt at give et billede af, at det ikke har nogle særlige konsekvenser af skære i bistanden. Men det har det. Det er ikke nogen nem opgave.«\nTeknisk svær øvelse\nListen over hvor udviklingsbistanden skal bruges i 2016-2018 er hentet fra Finansloven 2015, som oplister alle de såkaldte tilsagn, Danmark har givet på bistandsmidlerne. Der er ikke tale om juridisk bindende aftaler, men et skriftligt løfte fra dansk side, forklarer Lars Engberg-Pedersen, der er seniorforsker med speciale i dansk udviklingsbistand på DIIS:\n»Et tilsagn er et løfte på basis af et godt stykke arbejde, som har fundet sted mellem den danske ambassade og de lokale myndigheder om, hvad der skal ske. Der er investeret energi og tid i at formulere de tilsagn. Så når en kommende regering vil skære, så skærer de også i tilliden med samarbejdspartnerne,« forklarer han.\nHan råder derfor til, at man ikke bare skærer bredt, men målretter bistanden mere.\n»Fordi det er et tillidsbrud at droppe et tilsagn, så bliver det jo sværere at samarbejde med de lokale lande fremover. Det taler lidt for, at man mere lukker et program fuldstændig, frem for at skære hist og her og alle vegne.«\nPå Informations liste over udviklingsbistand er tilsagnene i 2015 ikke regnet med, eftersom en del af dem allerede er udbetalt. Det gælder for eksempel Kenya, som har et tilsagn på 1,2 mia. kr. til tre forskellige udviklingsprojekter i år. Og ifølge Frans Mikael Jensen vil det være »helt fuldstændig uden for nummer«, hvis blå blok åbner finansloven for 2015 og sparer der:\n»Det ville være ekstraordinært, hvis de fjerner penge i indeværende år, når man har indgået en aftale. Hvis de vil ændre udviklingsbistanden, må de tænke langsigtet – ikke sådan nogle hovsaløsninger.«\nOgså Anders Ladekarl håber, at Venstre og Dansk Folkeparti bruger sommeren på at gennemtænke den langsigtede strategi, frem for at skære løs i 2015:\n»Danmark plejer at stå ved det, vi lover – og det synes jeg også har været de blå partiers mantra under folketingsvalget. Derfor regner jeg da også med, at de holder Danmarks løfter over for de partnere, vi har i udviklingslande. Inden man pludselig lukker i Bolivia og Bangladesh, så tænk jer lige om, før I går i gang med den her nedskæringsøvelse.«\n25. juni, 2015 - 07:47\n"»De har undslået sig det spørgsmål under hele valgkampen, fordi – sådan er det jo – at så ville folk kunne se, hvor pengene ryger fra. Når man bare taler overordnet, har politikerne forsøgt at give et billede af, at det ikke har nogle særlige konsekvenser af skære i bistanden. Men det har det. Det er ikke nogen nem opgave.«"\nAlt skal se let ud i et pænt konkurrencedemokrati. Så skidt med at intet bliver konkret eller forpligtende, gennemtænkt eller reflekteret ind i praksisverdenen - bare det ligner noget. Går den, så står den. Sådan er det jo.\nPer Klüver og Carsten Wienholtz anbefalede denne kommentar\n25. juni, 2015 - 08:47\nI mange afrikanske lande føder hver kvinde mellem 6 og 8 børn, og det kan den økonomiske udvikling slet ikke følge med til. Hvor mange kondomer kan man få for 1% af Danmarks BNP?\n"Det er ganske enkelt umuligt at have åbne grænser og samtidig opretholde en generøs velfærdsstat. Det er ikke et synspunkt, der tilhører højrefløjen, det er logik".\n- Jeffrey Sachs, rådgiver for FN’s generalsekretær\nMartin Hansen, Bent Nørgaard, Kaj Spangenberg, Jesper Oersted, jørgen Larsen og Lennart Kampmann anbefalede denne kommentar\n25. juni, 2015 - 09:04\nDe blå medier giver troligt indtryk af, at der skal ske en politisk argumentation. Sådan er Blå politik ikke. Blå Blok giver ministerier, styrelser, kommuner og mennesker FRIHEDEN. Friheden til selv at prioritere en beskåret ydelse. Det ultimative argument for besparelserne på ydelserne til Jordens fattigste mennesker er: Danmark vil stadig ligge i top ti blandt verdens bidragsydere PUNKTUM\n...uagtet at Danmark også ligger i top ti over lande der profiterer af Vestens samarbejde med verdens diktatorer om at stjæle ulandenes ressourcer.\nHvorfor fattigdom? - Tyveriet af Afrika\nSøren Thuesen, Peter Jensen og Jan Pedersen anbefalede denne kommentar\n25. juni, 2015 - 09:08\nPeter Madsen. dommedags- eller snarere konspirationsteorierne flyver gennem luften: "Danmark er ved at blive overrendt af bekvemmelighedsflygtninge"\nFaktum er at der var 6.000 flygtninge, der fik lov at blive i Danmark sidste år, hvor flygtingestrømmen var meget høj. 6.000 ud af mange millioner mennesker på flugt i verden!\nSå hvor åbne er vores grænser egentlig, når det kommer til stykket - og hvor lukkede skal de være for at sikre din generøse velfærdsstat.\nVi lever i et land hvor vi om ganske få år har 33% flere gamle end nu. Disse 33% flere gamle skal plejes og underholdes af os andre. Det er en ekstraregning på 33% ekstra til ældreområdet.\nDisse 33% ældre er så ikke aktive op arbejdsmarkedet mere, og der er derfor færre til at betale den skat der skal til for at underholde de 33% flere gamle.\nNår du så får lukket grænserne for indvandring - eller de dygtige veluddannede potentielle nydanskere bliver skræmt væk af fremmedhads-retorikken - så 1) bliver der færre og færre til at betale skatter, 0g 2) ingen til at passe og pleje de gamle da der ikke er arbejdskraft nok til rådighed.\nDette er en nedadgående spiral med mindre og mindre velfærd og derfor mere og mere fattigdom.\nLigegyldig hvordan du vender og drejer det, så har du BRUG for indvandring.\nOg jo bedre du er til at tage imod og byde de vigtige indvandrere velkommen, des bedre arbejdskraft og skattebetalere får du. Især deres børn er ekstremt interessante at give en god opvækst.\nDommedagstalen om de åbne grænser er jo løgn og latin. Reglerne er allerede nu meget stramme. Men dolmmedagstalen har spredt sig som en pest blandt over 20% af danskerne, hvorfor mange nu tror at det er vejen frem at lukke Danmarks om sig selv.\nSå kan vi jo leve af at klippe hinandens hår, for vi har ingen væsentlige råstoffer at leve af.\nJohn Andersen og Keld Albrektsen anbefalede denne kommentar\n25. juni, 2015 - 09:10\nSelvfølgelig skal der stadigvæk være nødhjælp - og den tvivler jeg på man skærer på.\nU-landsbistand derimod er nu noget pjank, hvor man spilder mange penge på ineffektive organisationer. Hvis man vil omfordele lidt fra rig til fattig smider man i stedet pengene ud fra en helikopter.\nFlemming Berger, Kaj Spangenberg, Hans Aagaard, jørgen Larsen og Kjeld Smed anbefalede denne kommentar\n25. juni, 2015 - 09:12\nDen generation der nu ældes valgte ikke at få særlig mange børn. Derfor må de acceptere en nedsat levestandard i deres alderdom. På samfundsplanet er det naivt at tro at det problem kan løses ved indvandring.\nMartin Hansen og Peter Madsen anbefalede denne kommentar\n25. juni, 2015 - 09:39\nHenrik Brøndum, er udviklingsbistand der gavner en lokal produktion til hjemmemarkedet ikke en vigtig del af et folks eksistengrundlag?\n25. juni, 2015 - 09:40\n”Der er ikke tale om juridisk bindende aftaler, men et skriftligt løfte fra dansk side, forklarer Lars Engberg-Pedersen, der er seniorforsker med speciale i Dansk udviklingsbistand på DIIS:”\nHvad er forskellen på en juridisk bindende aftale og et skriftligt løfte? Det lyder som noget juristeri.\nI øvrigt er det ikke den danske stat som betaler ambassade udgifterne, der hvor Danmark giver udlandsbistand. Denne udgift er allerede betalt af udlandshjælpen. Det er en irritation i andre donor lande, at når vi sammenligner vore ”høje” udlands bistand med andre landes, så har vi flere poster med, som ikke til-kommer eller gavner modtager landene. Hvis vi opgjorde vore udlandsbistand efter samme metode som andre lande, så lå vi nok ikke på en stolt tredje plads. Desuden er der mange lande som betaler en del af deres udlandsbistanden efter bilaterale aftaler som derfor ikke er talt med.\nBill Atkins og Christel Gruner-Olesen anbefalede denne kommentar\n25. juni, 2015 - 09:41\nDet bliver ingen problem for V og O at spare på udviklingsbistanden, og det vil helt sikkert kommer forsvaret til gode, hvor DK "kun" yder 1,4% af BNP. NATO kræver 2% f BNP. Så med 0,7% som mål for udviklingsbistand - fattigdom er som bekendt årsag til konflikter - og en forventet VO målsætning på 2% på militæret...det sætter et perspektiv op: Det svarer cirka til at afvikle al forbyggende sundhedsbehandling, og kun tage sig "helbredelse". Sammenligningen er imidlertid rigtig dårlig - indrømmer jeg! -, for med DKs aktive udenrigspolitik svarer "helbredelse" til at "udrydde" problemet....sådan cirka som Hitlers jødeudryddelse.\nFlemming Berger og John Andersen anbefalede denne kommentar\n25. juni, 2015 - 09:42\nMan kunne begynde med, at se på løn, diæter, rejser, m.m., som de danske organisationer, har bevilget sig selv.\nHvorfor skal de havde lønninger i million klassen, rejser på 1 klasse, og spisning, der hvor vi andre ikke har råd til at komme?\nDet er jo ikke kun der, hvor (u)Løkken har med bistandkroner at gøre, at det er helt vanvittigt med det overforbrug, men desværre nok over alt.\nHvorfor kommer løn, pension, diæter og rejseudgifter fra Røde Kors, Red barnet, Mellemfolkeligt samvirke, Dansk Flygtningehjælp ikke fra i lyset?\nEr det virkeligt rimeligt, at cheferne skal havde en løn på over 1 million?\nKim Houmøller, Carsten Wienholtz, Peter Madsen, John Andersen, Per Torbensen og Bo Carlsen anbefalede denne kommentar\n25. juni, 2015 - 09:48\nLøsningen på Afrikas problemer ligger ikke i ulandsbistand, men samarbejde og handelsaftaler mellem EU og den Afrikanske Union. Mon ikke Uganda selv kan skaffe adgang til rent vand til sine borgere - Hvis ikke, så vil det jo aldrig lykkedes for Afrika... Bistand op og bistand ned.\nSamhandel og gensidig respekt er koden til Afrikas forløsning. Ikke ulandsbistand.\nFlemming Berger, John Andersen, jørgen Larsen og Kjeld Smed anbefalede denne kommentar\n25. juni, 2015 - 09:54\n"Er det virkeligt rimeligt, at cheferne skal havde en løn på over 1 million?" Og her gik naive jeg rundt og troede, at ansættelse i ulands organisationerne er et kald og ikke stræben efter ussel mammon... Ha ha ha\nKim Houmøller, Flemming Berger, erik mørk thomsen og jørgen Larsen anbefalede denne kommentar\n25. juni, 2015 - 09:56\nNå ja, man kan vel ikke forvente andet når selv præstegerningen ikke har andet formål end at skovle penge ind...\n25. juni, 2015 - 09:57\nUlandenes fattigdom skyldes at magthaverne er banditter. Før dette problem er løst så kan du ikke investere i landene.\nGrænserne i Afrika er lagt med udgangspunkt i havnebyer og kolonierne er så vokset ind i landet, så at den første tog det bedste stykke. Og at dem, som kom sidst tog hvad de andre havde levnet. De lokale folkeslag blev derfor opdelt helt tilfældigt. Gambia ligger derfor omsluttet af Senegal.\nDet er kendt at Danmark er verdens lykkeligste land, mindre kendt er det at Togo er verdens mest ulykkeligste land. Landets elendighed skyldes at stammerne var spredt parallelt med kysten, så kom europæerne og lavede kolonier med udgangspunk i kongerigerne Ghana og Benin, og tyskerne tog så området midt imellem fordi det var glemt. Da tyskerne tabte en krig i Europa så blev deres koloni delt på langs, og den franske strimmel blev senere til Togo. Man taler om udkants-områder i Danmark. Men hvis noget område er udkants-område så er det i Afrika.\nFlemming Berger og Kaj Spangenberg anbefalede denne kommentar\n25. juni, 2015 - 10:05\nJeg kan se der er flere kommentatorer der har mere eller mindre gennemtænkte forslag til omlægningen af ulandsbistanden... I kan åbenbart ikke læse:\n»Vi har da ikke lavet en plan om, hvordan udviklingsbistanden skal omlægges. Vi har lavet en plan om, at vi vil bringe udviklingsbistanden ned til 0,7 pct. af BNI siger Søren Espersen.\n25. juni, 2015 - 10:06\nLad Afrika producere for Europa frem for Asien. Det vil være langt langt mere i Europas interesse, hvis Europa for fremtiden skal undgås at køres i sænk og kaos af håder af økonomiske flygtninge fra det afrikanske kontinent - De par håndfulde der kommer til Europa nu er intet i forhold til, hvad der venter os når den afrikanske befolkningstilvækst snart eksploderer.\nDet haster meget med at komme i gang og Afrika kan vise sig langt vigtigere for Europa for fremtiden end Asien - Hvis ikke af anden grund, så af nødvendighedens grund.\n25. juni, 2015 - 10:13\nEthvert parti der seriøst vil arbejde for at hjælpe flest mulige flygtninge i 'nærområderne', vil som en integreret del af sin politik have forslag til at at bekæmpe udbytningen af udviklingslande. Ikke mindst i Afrika. alt det andet er mundsvejr og regnedrenge-logik. Smagløst spil for galleriet.\nFlemming Berger, Peter Jensen, morten Hansen, Martin Karlsson Pedersen og Bill Atkins anbefalede denne kommentar\n25. juni, 2015 - 10:34\nVietnam 180 mio\nEuropa 40 mio\nSamlet besparelse ca 300mio/år\nDet kunne da være et godt sted at starte\nMen regnestykket er forholdsvis absurd idet der i vid udstrækning ikke skal spares, men forbruges en mindre stigning end forventet.\n25. juni, 2015 - 10:35\n»De har undslået sig det spørgsmål under hele valgkampen, fordi – sådan er det jo – at så ville folk kunne se, hvor pengene ryger fra. << 'Det', kunne lige så vel have været alle øvrige spørgsmål vedrørende Venstres program. Er valget virklig kun en uge siden? Eller var der ikke noget program til at begynde med. Og er det hvad Nul-vækst betyder?\nGodt at beslutningen om danmarks køb af nye kampfly ikke blev et valgtema. 24-30+ fly, med en stykpris på ca. 500mil kr., er vi oppe omkring 15milliarder. Kyniker, vil kunne se logikken i DF's ønske om at 'hjælpe' flygtninge lokalt.\nTil forskel, er ulandsbistand jo et langt fredeligere og imødekommende instrument ved denne logik, som er DF's forslag. Så hvorfor ikke tage dem på ordet, og droppe nedskæringerne. Venstre ville jo også kunne høste applaus fra de tilbageværende medlemmer. Helt uden at have lovet noget, sagt noget, gjort noget, og alligevel påstå at det har kunne betale sig at arbejde.\nTo fluer med et smæk. :D\nFlemming Berger og Erik Jensen anbefalede denne kommentar\n25. juni, 2015 - 10:46\nNils Bojden, planen er at frigøre 15 mia. af ulandsbistanden over fem år så der kan blive råd til skattelettelser - dit regnestykke blæser i vinden..\n25. juni, 2015 - 10:54\nPrøv lige at regne igen: Hvad er forskellen på 0,81% af BNP i 2014 og 0,7% af BNP i 2020\n25. juni, 2015 - 11:04\nNils Bojden, Prøv at læs her:\nBlå blok vil skære 15 mia. kroner af udviklingsbistanden frem til 2020.\n25. juni, 2015 - 11:26\nTjaa, nu stjal "rød" blok jo 1.000.000.000 kr. fra verdens absolut fattigste mennesker, for at give dem til en lille bitte håndfuld akademiske velhaverflygtninge fra Syrien. Penge, man hellere burde bruge på at støtte vores kammerater og søstre i YSD, nu når fascisterne (IS) atter har indledt et angreb på Kobane.\n25. juni, 2015 - 11:38\n”Samhandel og gensidig respekt er koden til Afrikas forløsning. Ikke ulandsbistand.”\nDet er nok den mest effektive løsning som du foreslår, samhandel.\nOg hvad gør vi? Vi i Europa er i gang med at lave en omfattende frihandelsaftale med Amerika som vil bevirke at vi handler mere med de rige lande og udelukker de fattige.\n25. juni, 2015 - 12:05\nJa, TTIP er noget pis og tjener kun USA's fastholdelse af deres selvudnævnte magt imperie.\nVi mennesker ligger som vi har redt og har egentlig aldrig kunnet arbejde sammen om de gode fælles resultater. Men skidt med det. På godt og ondt lever menneskeligheden som det pattedyr det er kun på lånt tid.\nIntelligens synes at være en biologisk vildfarelse...\n25. juni, 2015 - 12:31\nDet må være regningen for kolonitiden - så er der alle krigene - styrk Afrika og ordentlige regeringer/ handel sammesteds.\nTil gengæld kan jeg godt undvære "stilleben" fotos i forbindelse med artikler.\n25. juni, 2015 - 13:54\nJeg kan ikke forstå man ofre alle disse projekter, Bill Atkins så passende linker til, ovenstående.\nFor der er også i 'udvikling', en ikke ubetydelig reciprocitet i ordets betydning for det Danske samfund. Både for dyrt bekostet og uddannet vidensmedarbejder, akademiker/ingeniører, som bidrager til vidensproduktion og internationale relationer.\nForestil jer at København skulle være skueplads for et større internationalt møde, hvor hele verdens leder mødtes for at diskutere klodens store udfordringer. Og alt hvad det danske samfund kunne stille med, var en lille mand som kun kunne sige; "I don't know your rules".\n25. juni, 2015 - 14:06\nJo men lokal production til hjemmemarkedet fremmes ikke af NGO'er men af entrepernører.\n25. juni, 2015 - 14:09\nHvis vi havde givet 2 eller 3 gange så meget i ulandsbistand, så ville de politisk korrekte stange det samme spørgsmål ud: Hvor skal der skæres i ulandsbistanden?\nDet er ikke det der er spørgsmålet, men om hvormeget det er rimeligt at gi'. Skær halvdelen væk og spar 8,8 mia kr om året, der kan bruges bedre herhjemme, vi kommer så bare ned på EU gennemsnitsniveau eller det samme som tyskerne gi'r i procent af BNI.\nDe 8,8 mia i årlig besparelse kan f.eks. betale en Femernbæltforbindelse på godt 7 år eller Metro Cityringen på 2,5 år.\n25. juni, 2015 - 14:19\nVedr. Folkekirkens Nødhjælp:\nDet er sådan, at det som regnes med i de 0,7% af bruttonationalindkomsten (som er FN’s målsætning) eller som det reelt er i Danmark indtil nu 0,85%, er de penge som den danske stat bruger til ulandsbistand. En del af dette beløb er de penge Folkekirkens Nødhjælp modtager fra Danida – altså penge som udbetales via statens budget finansloven (i 2014 40% af vores samlede indtægt på ca. 565 mio. kr. = 226 mio. kr.) – alle Folkekirkens Nødhjælps øvrige indtægter får vi fra danske eller udenlandske fonde, fra andre landes hjælpeprogrammer, penge som vi får ind via indsamlinger eller en masse positive menneskers månedlige bidrag til os.\nI Folkekirkens Nødhjælp er vores øverst ansvarlige Generalsekretæren og hendes løn kan du finde på vores hjemmeside: Generalsekretæren i Folkekirkens Nødhjælp har en månedsløn på 67.000 kr. /måned. Pension 12,17 pct. Løn i alt inkl. pension 75.153,90 kr. /måned.\nOle Brauer og Anne Eriksen anbefalede denne kommentar\n25. juni, 2015 - 19:20\nTakker Kristian Bro\nSelvom jeg ikke lider af nogen form for overtro, opleve jeg, da jeg røg på røven, blev psykiske syg.\nDe eneste, jeg opleve, der ville hjælpe mig og mine, var\nden lokale afdeling af Klaus Klas eller hvordan det staves.\nEn underafdeling, af Kirken nødhjælp,\nJeg havde mange samtaler med lederen dengang om, hvordan kan man påstå at repræsentere nogle, hvis man ikke lever deres liv?\nKirsten tog konsekvente, og blev missionær, læs velkommen hjælpearbejder, da det med region, havde vi fattige, udstøde, svage, psykiske syge, eller hvilken ting, I kaldte os, for at I kunde føle jer gode.\nKirsten kom fra Roskilde med den viden, at vi, dem I ser ned på, er mennesker lige som alle, og lige så forskellige!\nNogle er røvhuller, nogle er gode, men de fleste er, som befolkning er, bare mennesker, på godt og ondt.\nDerfor Kristian, nævnet jeg ikke, de forening, Folkekirkens Nødhjælp, men jeres chefløn giver, desværre også over 1 million, som gør, vedkommen lever et liv, langt fra dem, hun vil hjælpe.\nMasserøven på os fattige, er der nok af i Danmark, og desværre fortæller du mig, at I er ikke en skid bedre.\nJeres chef løn er også over 1 million, kan I skamme jer\n25. juni, 2015 - 20:11\nHenrik Brøndum, det er billigt at kalde disse organisationer for ineffektive. Hvordan ville du lede en organisation effektivt når du aldrig ved hvor mange penge du får i næste runde? projekter bliver indfaset og så kommer pengene uger, måneder for sent eller slet ikke, og pengestrømmen kan når som helst tørre helt ud. Og der er ikke korruption jeg mener her, men simpelt hen den måde udviklingsbistanden bliver administreret.\nAlene det at den er knyttet til BNP gør det umuligt at arbejde effektivt fordi alene af den grund ved man aldrig hvor mange penge man kan få igen for at holde projekterne i gang.\nOg Peter Madsen, det er lige så billigt at tage en udtalelse fra Jeffrey Sachs fuldstændig ud af sammenhængen. Det er godt nok noget han har sagt, men han har fx. også sagt at det ikke duer at knytte bistanden til BNP, det jeg skrev ovenfor er opgså noget Jeffrey Sachs har sagt.\nOg så har han for øvrigt bitter kritiseret både IMF og Verdensbanken for deres urimelige krav til udviklingslandene samt EU og USA for deres handelskrig mod Afrika. Og så taler vi endnu slet ikke om det faktum at flere penge fosser ud af Afrika igennem skattehuller og -ly end der kommer ind i Afrika. Jf. Ibis ville al udviklingsbistand være overflødig hvis bare vi betalte ordentlige priser for råvarerne samt havde en anstændig skattepolitik.\n25. juni, 2015 - 20:16\nHenrik Brøndum @ Jo men lokal production til hjemmemarkedet fremmes ikke af NGO'er men af entrepernører.\nJa, det har du nok ret i. Men den systematiske udplyndringen af en hel kontinent, skattesvig i milliardklassen, omdirigering af profitten til europæiske datterselskaber etc. etc. fremmes ligeledes af entreprenører. Hvordan bilansen på denne konto mon ville se ud hvis man gjorde sig umage at udregne den?\n25. juni, 2015 - 21:17\nCurt Jensen Ikke for at tage ordet fra Brøndum - hvilket nok også ville vise sig at være uladsiggørligt -\nen entrepeneur kunne være lokale initiativrige mennesker,der kun havde brug for lidt teknisk/økonomisk know-how for at gå i gang med en virksomhed til glæde for deres lokale samfund - og sig selv!